Príloha č.1

Účasť Slovenskej republiky v 5. Rámcovom programe Európskej únie

Programom Európskej únie od začiatku venovala slovenská vedecko-výskumná komunita zvýšenú pozornosť hlavne z toho dôvodu, že kolektívy mohli získať aj finančný príspevok z Európskej únie.
V priebehu trvania 5. Rámcového programu  bolo subjektami zo SR podaných 1069 návrhov projektov, spravidla koordinovaných pracoviskom z krajiny ES. Do návrhov projektov bolo zapojených 1536 riešiteľov čo znamená, že v niektorých návrhoch projektov bolo viac účastníkov. Z týchto návrhov projektov EK schválila 262 projektov s 360 účastníkmi zo SR. Celková úspešnosť bola 25,5 %. Táto úspešnosť je blízka úspešnosti v krajinách ES.
V 5.RP  získala SR z Európskych spoločenstiev viacej prostriedkov ako vložila. To je štatisticky veľký úspech – veď ak sme (po odpočítaní nákladov EK) získali približne o 17% viac, ako sme vložili (súčet platieb zo štátneho rozpočtu a z PHARE), tak je zrejmé že mnohé štáty sú výrazne horšie (napr. Nemecko). Ak by sme nepočítali príspevok PHARE, tak naše subjekty dokonca prijali v priamych platbách viac ako dvojnásobok toho, čo štát zaplatil. Treba však brať do úvahy že po vstupe Slovenska do Európskej únie sa už redukcia poplatkov nebude vyskytovať. Táto skutočnosť musí viesť slovenské inštitúcie k snahe výrazne zvýšiť svoju účasť. Úspešnosť subjektov SR v  RP je priamo závislá od vnímania a potreby vedy a techniky jednak spoločnosťou, jednak rozhodujúcimi štátnymi orgánmi. Platenie členského príspevku samo o sebe nie je zárukou úspešnosti. Na rozdiel od iných krajín (či už členských štátov alebo kandidátskych krajín) totiž Slovensko zaostáva tak v priamej, ako aj v nepriamej podpore výskumu. Porovnania sú uvedené v prílohách. To považujeme za varovný signál pre budúcnosť rozvoja SR. Nehovoriac o tom, že efektívnosť výskumu sa nedá merať priebežnou návratnosťou v rámci jedného finančného roka (alebo v rámci cyklu štyroch rokov), ale že je to dlhodobá investícia (podľa aktuálnych zdrojov OECD sa finančná návratnosť financovania výskumu pohybuje na úrovni cca 24 rokov). 
Tento prístup SR je v priamom rozpore s cieľmi ES, deklarovanými na jarných zasadnutiach ER (Lisabon, Barcelona), kde sa práve rozvoj vedy a techniky považuje za najsilnejší nástroj podpory zamestnanosti, konkurencieschopnosti, ekonomického a sociálneho rozvoja. Nedostatočná výška výdavkov na vedu patrí k negatívnym faktorom, ktoré ovplyvňujú spôsobilosť slovenských výskumno-vývojových pracovísk zúčastniť sa na ďalších rámcových programoch a budovaní spoločného európskeho výskumného priestoru a v konečnom dôsledku sa s najväčšou pravdepodobnosťou môže prejaviť ako výrazný problém pri hospodárskom raste. 
Slovenská republika celkove získala pre projekty 5. RP ES finančné prostriedky vo výške 27, 9 mil EUR, a to pri poplatku 25,6 mil EUR (štátny rozpočet 12,6 mil. EUR, PHARE 13,0 mil. EUR). Aj keď výška týchto prostriedkov nie je konečná, možno konštatovať, že presahuje o cca 10% výšku prostriedkov, ktoré SR zaplatila.

Z vyššie uvedeného vyplýva, že naše vedecko-výskumné kolektívy, ale aj podnikateľská sféra, sa aktívne zapájajú do programov Európskej únie a sú partnermi  z krajín Európskej únie akceptované. Zdroje získané slovenskými subjektami v rámci 5RP tvorili  významnú súčasť vkladov do vedy a techniky. Čo je ale podstatné, vytvorili sa silné a perspektívne kontakty pre budúcnosť, a najmä podmienky pre komerčné využitie dosiahnutých alebo rozpracovaných výskumných úloh – a z neho vyplývajúce prínosy. Informáciu o účasti SR v 5RP vláda SR prijala v novembri 2002. Preto v prílohách k tomuto materiálu uvádzame iba vybrané tabuľky. 

Financovanie účasti SR v 5. RP

Rok

Podľa HDP
mil. EUR

po úľave
mil. EUR

zo ŠR
mil. EUR

z PHARE
mil. EUR

1999 | 8,296 | 3,312 | 1,656 | 1,656
2000 | 8,715 | 5,227 | 2,546 | 2,681
2001 | 9,285 | 7,430 | 3,724 | 3,706
2002 | 9,624 | 9,624 | 4,631 | 4,993
Spolu | 35,92 | 25,593 | 12,557 | 13,036

Vyhodnotenie účasti SR v 5. RP

Program

Schválené projekty

Počet účastí v projektoch

Príspevok EK
EUR

LIFE | 49 | 55 | 5 882 908
IST | 33 | 40 | 3 727 568
Growth | 48 | 77 | 3 646 469
EESD | 63 | 77 | 4 557 342
SME | 32 | 43 | 1 964 315
INCO | 10 | 13 | 1 856 259
IHP | 27 | 55 | 4 889 300
Euratom | 26 | 32 | 1 416221
Spolu | 288 | 392 | 27 940 382

Vyhodnotenie účasti SR v 5. RP

Program

Podané projekty

Počet účastí v podaných projektoch

Schválené projekty

Počet účastí v schválených projektoch

Úspešnosť

         %

LIFE | 304 | 369 | 49 | 55 | 16
IST | 191 | 302 | 33 | 40 | 17
Growth | 121 | 196 | 48 | 77 | 40
EESD | 209 | 315 | 63 | 77 | 27
SME | 75 | 111 | 32 | 43 | 43
INCO | 38 | 41 | 10 | 13 | 26
IHP | 104 | 202 | 27 | 55 | 28
Spolu | 1069 | 1536 | 288 | 392 |
Celková úspešnosť v % | | | 26,9 | 25,5 |

Sektor

Počet účastí v podaných projektoch

Počet účastí v schválených projektoch

Úspešnosť

%

SAV | 279 | 79 | 28,3
VŠ | 407 | 88 | 21,6
RVÚ | 267 | 54 | 20,2
MSP | 240 | 48 | 20,0
VP | 23 | 10 | 43,5
Iné | 320 | 81 | 25,3
Spolu | 1536 | 360 | 23,4